Anno Domini millesimo quadringentesimo quadragesimo sexto, statuta sunt haec apud Cistercium, die vigesima tertia mensis maii, in eiusdem Cisterciensis Ordinis Capitulo generali. ORATIONES 1.  Pro sanctissimo … *etc. ut in anno* 1431. 2.  Pro christianissimo … *etc. ut in anno* 1443. 3.  Pro burgensibus … *etc. ut in anno* 1401. 4.  Pro pace … *etc. ut in anno* 1416. 5.  Pro felicis … *etc. ut in anno* 1425. DIFFINITIONES GENERALES 6.  Cum Ordo noster … contributionem novem millium florenorum … *etc. ut in anno* 1411, *n° 7. 7.  Abbates ordinis universi… *etc. ut in anno* 1401, *n° 6. Solos autem et dumtaxat abbates infrascriptos habet dictum Capitulum excusatos, videlicet de Dunis, de Villari, de Bodello, de Cambrone, de Alna, de Capella Thosan, de Loco Sancto Bernardi, de Regali monte, de Valle digna, de Sanctis Crucibus, de Valle magna, de Heymerode, de Varenis, de Francis vallibus, de Fonte frigido, de monasterio Sancti Bernardi Valentinensi, de Albis petris, de Bonavalle Ruthenensi, de Caduino, de Sconagia, de Lapide Sancti Michaelis, de Mulbruno, de Andreow, *de* Suleow, de Moris, de Loco Regio, de Fontemorum, de Nigrolacu, de Pratea, de Valencia, de Oliveto, de Castellariis, de Gratia Dei, de Moroliis, de Cheminone, de Ré, de Sancto Bernardo, de Columba, de Albiniaco, de Prato benedicto, de Capella, de Claromarisco, de Vaucellis, de Pinu, de Valle benedicta, de Valle Regis, de Bonoradio, de Gardo et alios qui suas excusationes miserunt, quos certis ex causis generale Capitulum pro ista vice duxit favorabiliter excusandos. 8.  Inhibetur per generale Capitulum omnibus et singulis abbatibus Ordinis universi, quod non permittant aliquos religiosos tunicas nigras deferre, prout alias extitit diffinitum, nec servire aut commorari in villis aut curiis magnatum pro missis celebrandis aut alias quovismodo ; et si qui reperti fuerint, indilate sub poena excommunicationis, per suos abbates revocentur ad proprium monasterium, et si dicti proprii abbates super hoc suum non faciant debitum quod per commissarios in praesenti diffinitione deputatos compellantur ; non obstantibus quibuscumque litteris pro eius executione committit generale Capitulum de Ursicampo et Igniaco monasteriorum abbatibus in provincia Remensi, de Pontigniaco et de Prulliaco monasteriorum abbatibus in provincia Senonensi et cuilibet ipsorum in solidum, ut circa praemissa culpabiles poenis et censuris Ordinis taliter corrigant, quod ceteris cedat in exemplum, ad [correctionem] abbatum qui tales permittant insolentias contra Ordinis statuta, invocato, si opus sit, auxilio brachii saecularis, in plenaria Ordinis potestate. 9.  Quia in pluribus et diversis monasteriis Ordinis multa generantur scandala propter disparitatem habituum, cum uniformitas debeat observari, prout alias extitit salubriter ordinatum, quodque tam de iure naturali quam divino membra debeant conformari capiti, ordinat et diffinit generale Capitulum, quod in omnibus et singulis monasteriis utriusque sexus Ordinis universi, teneatur uniformitas praesertim in habitu sicut in Cistercio observatur et antiquitus extitit observatum, diffinitionem super praemissis alias factam confirmando et approbando, poenasque et censuras in aliis diffinitionibus contentas declarando et renovando. ELECTIONUM CONFIRMATIONES 10.  Cessionem spontaneam Domini Ioannis de Alta villa, nuper abbatis monasterii de Rigniacio, Antissiodorensis dioecesis, in manu sui patris abbatis factam, necnon electionem, promotionem et installationem de persona fratris Petri de Rupella, presbyteri et monasterii Claraevallis expresse professi, in praesidentiam abbatiatus dicti monasterii de Rigniaco per dominum abbatem Claraevallis die 24a mensis martii anno Domini 1445 more gallicano, celebratam, *etc. ut in forma consueta*. 11.  Electionem, promotionem et installationem de persona fratris Iacobi Sux, professi monasterii de Laude ad abbatiatum ipsius monasterii per dominum Claraevallensem die 10a mensis iunii anno Domini 1445 debite et canonice, *etc. ut in forma consueta*. 12.  Promotionem et installationem de persona fratris Philiberti Guneleti, monachi Bellaevallis, in abbatem monasterii de Bethania, Bisuntinensis dioecesis, per abbatem de Balerna commissum a domino abbate Firmitatis, vicegerente domini Cistercii, die 4a mensis decembris 1445 factam, prout, *etc. et additur* : supplendo defectus, si qui sint aut fuerint commissi circa dictam promotionem. 13.  Electionem, promotionem et installationem de persona fratris Stephani Brousset ad abbatiatum monasterii de Longovado, per dominum abbatem Claraevallis die 21a mensis octobris anno Domini 1445 debite et canonice, *etc. ut in forma consueta*. 14.  Electionem, promotionem et installationem de persona fratris Ioannis de Tibimonte ad abbatiatum monasterii de Cheminione, per abbatem Triumfontium, patrem visitatorem dicti monasterii de Cheminione die 6a mensis februarii anno Domini 1445 debite celebratam prout, *etc. ut in forma consueta*. 15.  Cessione spontaneam fratris Ioannis de Tiquos, nuper abbatis monasterii de Bonofonte, nec non provisione seu promotione et installatione de persona fratris Ponserdi de Lobia ad abbatiatum monasterii de Bonofonte, per abbates monasteriorum de Prulliaco, de Igniaco et de Valleregis, commissarios super hoc per generale Capitulum specialiter deputatos, die penultima mensis aprilis anno Domini 1446 factam et celebratam, prout *etc. ut in forma consueta*. 16.  Provisionem et installationem de persona fratris Gaufridi Bruneti, professi monasterii de Savigniaco, Abrincensis dioecesis, ad monasterium de *Bellobecco,* Rothomagensis dioecesis, per commissarios ab abbate de Savigniaco deputatos die 20a mensis augusti anno Domini 1445 via Spiritus Sancti factam celebratam, prout, *etc. ut in forma consueta*. 17.  Promotionem seu provisionem de persona fratris Egidii Baudonnart ad abbatiatum monasterii de Charmeya per abbatem Vallis clarae suum visitatorem die 25a mensis octobris anno Domini 1445 prout *etc. ut in forma consueta*. 18.  Provisionem seu promotionem et installationem de persona fratris Ioannis Anstallis ad abbatiatum monasterii de Aquabella, Tricastinensis diocesis die 10*a* mensis iulii anno Domini 1441 debite factam, prout, *etc. ut in forma consueta*. 19.  Promotionem et installationem de persona fratris Ioannis Lanchenorie alias de Therines, professo monasterii de Belloprato, Belvacensis dioecesis, per abbatem Ursicampi, s. th. pr., dicti loci patrem abbatem, ad abbatiatum ipsius monasterii de Belloprato per electionem canonicam 13a die mensis septembris anno Domini 1445, prout, *etc. ut in forma consueta*. 20.  Resignationem spontaneamque cessionem fratris Petri Fusoris ab abbatiali dignitate monasterii de Caricampo, Ambianensis dioecesis, in manu domini Pontigniacensi eiusdem loci patris abbatis, die 19a mensis ianuarii anno Domini 1445 factam, necnon electionem et provisionem fratris Ioannis de Valieres ad praesidentiam et regimen monasterii de Caricampo per ipsum dominum Pontigniaci die 30a eiusdem mensis factas et celebratas, prout, *etc. ut in forma consueta*. 21.  Electionem seu provisionem de persona fratris Ioannis Confin ad abbatiatum monasterii de Valle clara, Laudunensis dioecesis, per commissarios domini Claraevallensis, s. th. pr., die 14*a* mensis iulii anno Domini 1445 factam et celebratam ac per ipsum dominum Claraevallis postmodum acceptatam, prout *etc. ut in forma consueta*. 22.  Promotionem fratris Symonis de Speciosa valle, Herbipolensis dioecesis, per abbatem de Caesarea, Augustensis dioecesis, dicti loci visitatorem, per electionem canonicam die 18a iunii anno Domini 1445 factam et celebratam, prout *etc. ut in forma consueta*. 23.  Electionem canonicam et provisionem de persona fratris Baldewini, professi monasterii in Riddagshusen in abbatiatum eiusdem monasterii per abbatem in Amelungsborn, dicti monasteri de Riddagshusen visitatorem, anno Domini 1445 in vigilia Corporis Christi factam prout, *etc. ut in forma consueta*. 24.  Resignationem seu cessionem spontaneam fratris Ioannis de Warmacia ab abbatiali dignitate monasterii Mulbrunensis in manus abbatis Novicastri, sui patris abbatis, de licentia domini Cisterciensis, die 25a mensis octobris anno Domini 1445 factam, ac electionem seu promotionem fratris Bertholi de Veyhingen in artibus liberalibus magistrum, ad abbatiatum ipsius monasterii de Mulbrunnen per eumdem patrem abbatem die 28a mensis octobris per electionem canonicam factam et approbatam, prout *etc. ut in forma consueta*. 25.  Spontaneam cessionem liberamque resignationem abbatialis dignitatis monasterii de Valle lucenti, Senonensis dioecesis, per fratrem Guillelmum Guerini, nuper dicti monasterii abbatem, in manu domini abbatis de Prulliaco, sui patris visitatoris, auctoritate Capituli generalis die 9a mensis octobris anno Domini 1444 factam, necnon electionem seu provisionem de persona domini Henrici Odonis alias de Latigniaco, religiosi monasterii Cisterciensis ac in sacra pagina baccalaurei, ad praesidentiam dicti monasterii Vallis lucentis, per ipsum suum patrem abbatem die penultima mensis maii anno Domini 1445 per viam compromissi, ut plenius in instrumento exinde confecto continetur, factas, *etc. ut in forma consueta*. 26.  Promotionem et installationem fratris Ioannis Marggrenensis de Braclis, magistri in artibus et s. th. bacc., professi monasterii in Walkerode ad abbatialem dignitatem eiusdem monasterii per abbates commissarios abbatis Campensis, ipsius monasterii de Walkerode visitatoris, 12° kalendas aprilis anno Domini 1446 per electionem canonicam factas et celebratas, prout … *etc. ut in forma consueta*. GRATIAE. 27.  Capitulum generale sufficienter informatum, quod contractus habitus inter abbatem et conventum monasterii de Vallibus Sernay et Petrum Cosson, burgensem de Corbelyo, Parisiensis dioecesis, tam suo quam nomine Ioannae eius uxoris, super traditione cuiusdam grangiae cum pertinentiis eiusdem, vulgariter noncupatae grangiae de Varivilla, sub certo annuo censu una cum antiquis omnibus, prout in litteris dictorum abbatis et conventus super hoc confectis plenius continetur, ad utilitatem dicti monasterii processit, ideo ad evitandum maius incommodum, praefatas litteras et contenta in eisdem quibus haec praesens diffinitio annectitur, praesens generale Capitulum confirmat, ratificat et approbat. 28.  Contractum habitum inter reverendum in Christo patrem abbatem Sancti Martini Eduensis et eius conventum ex una parte, et abbatem et conventum de Fonteneto ex altera super quadam conventione inter praenominatos acta, prout in litteris, *etc. ut in n° praeced*. 29.  Ad instantiam et requestam domini abbatis de Firmitate, s. th. pr., ac sui conventus, contractum et conventionem inter ipsos ex una parte et Martinum Flachien ac Hugoninum eius filium ac liberos eorumdem factas et initas, super manumissione et franchisia eorumdem ac etiam de certo redditu et aliquibus coranatis seu ioranatis eisdem abbati et conventui per eosdem Martinum et Hugoninum suosque liberos annuatim de cetero persolvendis, omniaque et singula in litteris, *etc. ut supra*. 30.  Ad supplicationem domini abbatis Pontigniaci, dispensat misericorditer praesens generale Capitulum cum fratre Nicolao de Divione, qui spreto religionis habitu apostatavit 24 annis evagando per saeculum, quod non obstantibus praemissis ad omnes Ordinis gradus et dignitates valeat promoveri, abbatiali seclusa. 31.  Ad supplicationem abbatis de Caricampo, dispensat praesens generale Capitulum cum fratre Egidio Dauredonig, qui spreto religionis habitu, multis vicibus fuit convictus discurrens illicentiatus aliter quam per portam exiens, ut non obstantibus… seclusa… *etc.* 32.  Ad idem dispensat generale Capitulum cum fratre Ioanne Dauredonig, qui spreto religionis habitu, duabus vicibus claustrum exiens illicentiatus per mundum discurrens 4 mensibus vel circiter in saeculo remansit et postea incarceratus per aliquod tempus carceres fregit, quibus non obstantibus… *etc. ut supra*, n° 30. 33.  Ad supplicationem abbatis de Belloloco, Ruthenensis dioecesis, dispensat generale Capitulum cum fratribus Petro Rignaldi et Petro de Cassoyuli, monachis dicti monasterii super eo quod citra 4 annos iuvenili fuerint comprehensi in contagio carnis lascivia ducti, super super quo poenitentiam humiliter egerunt, quod non obstantibus… *etc.* etiamsi abbatialem includant dignitatem. 34.  Ad idem dispensat generale Capitulum misericorditer cum fratre Guillelmo Benedicti, monacho monasterii Bonaevallis Ruthenensis dioecesis, qui citra tres annos in casu consimili fuit deprehensus, quo poenitentiam peregit, quod etiam non obstante… *etc. ut supra n°* 33. 35.  Ad supplicationem abbatis de Rivo Sanctae Mariae, dispensat favorabiliter generale Capitulum cum fratre Hermano Scarnileben, sacerdote et professo in dicto monasterio, qui per modicum tempus apostatavit per saeculum evagando, habitu regulari minime relicto, ut praemissis non obstantibus… *etc.* citra abbatiatum. 36.  Ad humilem supplicationem abbatis de Purocampo, generale Capitulum dispensat benigniter cum fratre Hennino Iuderi, subdiacono et professo dicti monasterii de Purocampo, ut non obstante apostasia, quam diaboli suggestione per aliquod tempus perpetravit, quia sponte reversus poenitentiam sibi iniunctam ob hoc humiliter dicitur peregisse, ad omnes, *etc.* 37.  Ad petitionem abbatis in Bebenhusen, cum fratre Conrado Scrub, sacerdote et monacho suo, per generale Capitulum gratiose dispensatur, ut non obstante quod certum crimen uni de suis confratribus imposuit, in cuius probatione deficit, ad omnes, *etc.*, inclusa etiam abbatiali dignitate. 38.  Ad supplicationem abbatis Ursicampi, s. th. pr., generale Capitulum cum fratre Ioanne Cartier, monacho monasterii de Bello loco expresse professo, misericorditer dispensat ut non obstante carnali contagio, de quo convictus fuit prole etiam exinde subsecuta, super quo poenitentiam ei iniunctam humiliter fecit, ad omnes, *etc.* abbatiali etiam inclusa dignitate, *etc.* 39.  Ad instantiam abbatis de Ellancio, generale Capitulum dispensat benigniter cum fratribus Ioanne Philiponneto et Petro Paynia, suis religiosis professis, ut non obstante apostasia per ipsos et eorum quemlibet, habitu regulari dimisso, pluries perpetrata, pro qua poenitentias eisdem iniunctas humiliter peregerunt, ad omnes, *etc.*, abbatiali etiam inclusa dignitate, *etc.* 40.  Ad instantiam abbatis in Rivo Sanctae Mariae, Verdensis dioecesis, Capitulum generale dispensat misericorditer cum fratre Hermano Sthermbeken, sacerdote et professo dicti monasterii, ut non obstantibus quod suadente diabolo per aliquot dies apostataverit, quia voluntarie reversus iuxta Ordinis disciplinam iam aliquandiu emendavit, ad omnes, *etc.* abbatiali etiam inclusa dignitate, *etc.* 41.  Ad petitionem abbatis de Hymenrode, Capitulum generale misericorditer dispensat cum sorore Dorothea, moniali monasterii de Marrot, ut non obstante vitio incontinentiae per eam perpetrato, puerperio etiam inde subsecuto, super quo poenitentiam sibi iniunctam humiliter fecisse perhibetur, ad omnes, *etc.* dempta solum abbatiali dignitate, *etc.* 42.  Cum sorore Margaretha de Bilant, moniali dicti monasterii Sancti Petri in Goch, ut non obstante puerperio, quod fecisse dignoscitur, et super quod per triennium humiliter poenituit, ad omnes *etc.*, abbatiali dignitate seclusa, *etc.* 43.  Generale Capitulum annuit petitioni fratris Sancii, abbatis de Fulhenchiis, Rivensis dioecesis, quatinus attenta ipsius corporis *invaletudine* possit et valeat resignare secundum Ordinis statuta, in manibus abbatis de Bolbona, Mirapiscensis dioecesis, cui abbati de Bolbona committit generale Capitulum, qua facta resignatione, simpliciter et absolute procedat ad novi abbatis electionem canonicam iuxta et secundum Ordinis formam, qua facta, possit et valeat novum abbatem confirmare, si eumdem sufficientem et idoneum repererit, et alia facere, quae in talibus requiruntur, in plenaria Ordinis potestate. 44.  Conceditur per generale Capitulum fratri Ioanni, abbati Sanctae Mariae Fernensis dioecesis, quatinus attenta eius corporali debilitate, quandocumque sibi placuerit abbatialem dignitatem suam in manibus sui patris abbatis iuxta formam et statuta nostri Ordinis, iure et libere dimittere valeat et resignare. 45.  Ad supplicationem abbatis de Lapide Sancti Michaelis, dispensat generale Capitulum quatinus attentis infirmitatibus continuis quas patitur idem abbas, possit et valeat suam abbatiam resignare, tam in spiritualibus quam in temporalibus, in manibus sui patris abbatis iure et libere absque aliqua conditione, aut in manibus abbatis de Novali Sanctae Mariae, si pater abbas commode non valeat adire dictum monasterium ; quo casu committit generale Capitulum eidem abbati de Novali quod fungatur in praemissis potestate et *auctoritate* dicti patris abbatis. 46.  Abbati de Purocampo, Lubicensis dioecesis, conceditur per generale Capitulum, quatinus attentis infirmitatibus suis frequentibus quibus multipliciter praegravatur, si et quandocumque cedere sponte voluerit abbatiali dignitati, hanc in manibus visitatoris iuxta formam Ordinis iure et libere et absque qualicumque conditione dimittere valeat et resignare. 47.  Abbati de Rivo Sanctae Mariae, Verdensis dioecesis, conceditur per generale Capitulum, quatinus attentis corporalibus aegritudinibus et molestationibus quibus multipliciter praegravatur, in manus patris abbatis iuxta formam Ordinis cedere valeat, si voluerit, abbatiali dignitati et utroque regimini sui monasterii absque tamen conditione seu affectione quibuslibet inordinatis. 48.  Abbati de Ebraco conceditur per generale Capitulum, ut sibi unum de monachis suis in confessorem eligere valeat, qui ipsum in casibus generali Capitulo reservatis, dicti Capituli auctoritate absolvat, ipseque abbas sui monasterii ac monasteriorum pro semel immediate ei subiectorum, utriusque sexus, in dictis casibus et dicta auctoritate impendere valeat beneficium absolutionis. 49.  Indulgetur per generale Capitulum abbati in Bildhusen ut pro semel eligere sibi valeat confessorem de Ordine idoneum, qui eum absolvat in foro conscientiae in et de omnibus et singulis casibus dicto generali Capitulo reservatis, ipseque abbas omnes et singulos sibi immediate subditos solummodo absolvere valeat in foro conscientiae de omnibus et singulis casibus supradictis. 50.  Generale Capitulum indulget abbati de Ellancio, ut possit absolvere pro semel in foro conscientiae omnes et singulos eidem subditos in et de omnibus et singulis casibus *etc.*, quodque ipsemet eligere possit… *etc.* 51.  Praesens generale Capitulum ad supplicationem abbatis in Bildhusen dispensat misericorditer cum sorore Dorothea de Thungen, moniali professa in Frawenrod, ut non obstante carnali contagio in quo recidisse dignoscitur, puerperio subsecuto, attenta poenitentia per ipsam humiliter peracta, ad omnes eiusdem Ordinis legitimos gradus et honores, abbatiali solum dignitate seclusa, *etc.* 52.  Cum abbate de Bullencuria, Trecensis dioecesis, benigne dispensat praesens Capitulum generale, super transgressione statuti generalis Capituli per ipsum ignoranter perpetrata, eo quod decretum suae promotionis iam ante duos annos novissime lapsos factae, per ipsum Capitulum minime confirmari requisivit, prout vult idem statutum, et hoc absque cuiuscumque praeiudicio, usque ad proxime sequens ipsius Ordinis Capitulum generale. GRATIAE SPECIALES 53.  Capitulum generale provisionem seu pensionis concessionem fratri Petro Fusoris, nuper abbatis monasterii de Caricampo, Ambianensis dioecesis, per novum abbatem et conventum dicti loci assignatae ac per dominum Pontigniacensem dicti loci visitatorem acceptatam, prout in litteris, *etc.* 54.  Permittit et concedit Capitulum generale abbati monasterii de Nepomuk, Pragensis dioecesis, quatinus annuente suo conventu ipse cum suis religiosis celebret ac celebrari facere possit annuatim festum beatae Annae, matris gloriosae Virginis Mariae, cum XII lectionibus et historia et duabus missis. COMMISSIONES 55.  Abbatibus de Balerna, de Roseriis et de Caroloco et cuilibet eorum in solidum committitur per generale Capitulum, quatinus omnes et singulas personas Ordinis quas repererint domino abbati de Charitate aut suo monasterio obligatas in quibuscumque pecuniarum summis, *etc. ut in forma consueta*. 56.  Ad idem committitur abbatibus de Fonteneto et de Rippatorio, pro domino Claraevallis. 57.  Dominis abbatibus de Firmitate, de Pontigniaco, de Morimundo, de Claravalle, de Dunis, de Villari, de Prulliaco, de Regali monte, de Maceriis, de Bonavalle Pictaviensi et cuilibet ipsorum in solidum, quatinus omnes et singulas personas Ordinis quas repererint Domino abbati Cisterciensi aut suo monasterio obligatas, *etc. ut supra*. 58.  Ad idem committitur de Gardo et de Caricampo monasteriorum abbatibus, pro domino abbate Ursicampi. 59.  Ad idem committitur de Regali monte et de Vallibus Sernay monasteriorum abbatibus, pro domino abbate Maceriarum. 60.  Ad idem committitur Dominis abbatibus de Firmitate, de Fonteneto et de Vallelucenti et cuilibet in solidum summarie et de plano, pro domino abbate de Pontigniaco. 61.  Ad idem committitur dominis abbatibus de Ursicampo, de Igniaco et de Ioyaco et cuilibet in solidum pro domino abbate Prulliaci. 62.  Cum super quadam controversia inter abbatem et conventum monasterii de Caroliloco, actores ex una parte, et abbatem et conventum de Barbello, defensores, ex altera, nuper fuerit constitutus iudex per Capitulum generale magister Ioannes de Bonoportu, s. th. pr., et abbas quondam monasterii Beatae Mariae de Valle, coram quo partibus contendentibus fuit processus inchoatus et per longa tempora deductus, sed quia dictus magister Ioannes fuit morte praeventus, antequam praefatus processus potuit fine debito terminari, ideo praesens generale Capitulum subrogat et committit ad terminandum dictum processum de Regalimonte et de Vallibus Sernay monasteriorum abbates, et quemlibet ipsorum in solidum loco alterius, eisdem praecipiendo, quatinus vocatis partibus si per alteram partium fuerint requisiti Parisius compareant dictae partes, coram ipsis, aut altero eorumdem uno ipsorum legitime impedito, ad procedendum in dicto processu secundum retroacta et resumpto processu, partibusque auditis administrant breve et bonum iustitiae complementum summarie et de plano, in plenaria Ordinis potestate. 63.  Praecipit generale Capitulum abbati Veteris montis, Coloniensis dioecesis, visitatori monasterii in Hegena, quatinus audito fratre Ioanne Molitoris de Treysa, sacerdote monacho professo in dicto monasterio de Hegena, ponderatisque diligenter motivis ipsius, quibus petit abolvi a professione sui abbatis et profiteri in alio monasterio ; quae si rationabilia et saluti animae dicti fratris salutaria iudicaverit, auctoritate generalis Capituli a professione proprii abbatis sui absolvat et licentiam in alio monasterio Ordinis nostri profitendi concedat. 64.  Committitur abbati de Luckana, Gnesnensis dioecesis, per generale Capitulum, quatinus *fratres* Ioannem et Hermanum qui in dicto monasterio apostatando recesserunt, si reverti voluerint, recipiat et si puniendos eos invenerit puniat, sin autem qui asserunt se habuisse licentiam ab abbate de Obra, tunc reformatore in illis partibus, iuxta dictamen suae conscientiae cum ipsis agat. 65.  Praesens generale Capitulum committit, mandat et praecipit in virtute salutaris obedientiae de Cambrone et de Grandi prato monasteriorum abbatibus, coniunctim vel divisim, quatinus de materia controversiarum et querelarum inter fratrem Ioannem Eustachii, dudum abbatem de Nizella ex una parte, et abbatem de Molinis, fratrem Iacobum de Tamires et fratrem Ioannem de Eleniez ex altera, ratione dicti monasterii de Nizella, motarum tam occasione cuiusdam appellationis per dictum fratrem Ioannem Eustachii interiecta quam alias, quae quidem appellatio in Curia romana pendebat indecisa coram reverendissimo in Christo patre domino cardinali Morinensi, et quia dictus frater Ioannes Eustachii dictae appellationi renuntiavit et per praesentes renuntiat cum emergentibus et inde sequente se submittendo iurisdictioni Ordinis, ideo praedictum Capitulum praecipit ut supra praenominatis commissariis et cuilibet ipsorum in solidum, quatinus vocatis partibus et auditis hinc inde earum rationibus et allegationibus, summarie et de plano iuxta et secundum Ordinis statuta faciant et administrent bonum et breve iustitiae complementum, in plenaria Ordinis potestate. 66.  Committit Capitulum generale abbati de Balerna, quod se informet super contentis in supplicatione abbatis Montis Sanctae Mariae petentis, quod possit tradere ad censum in perpetuum, quasdam terras pertinentes suo monasterio situatas in villagio dicto Vinilly prope villam Poligniaci, et quod in sequenti Capitulo referat si dicta traditio vergat in utilitatem dicti monasterii Montis Sanctae Mariae. 67.  Committit Capitulum generale abbati de Balerna, quatinus se informet super quadam querela exorta inter fratrem Ioannem de Dampbenoys et dominum Nicolaum de la Marche, curatum ecclesiae Sancti Theodoli, inhibendo si sit opus, dicto fratro Ioanni, ne tractet dictum curatum ad curiam domini officialis Bisuntini sed coram ipso Domino abbate de Balerna, cui dictus curatus se submittit summarie et de plano. 68.  Abbatibus de Aquabella et de Sinaqua committit generale Capitulum coniunctim vel divisim, quatinus quantocius commode fieri poterit se transferant aut alter eorum se transferat ad monasterium monialium de Sancta Catherina, Avenionensis dioecesis, de Sancta Clara Cartenterensis [*Carnotensis*] diocesis et de Sancta Crucis Aptensis dioecesis, situata in provincia Provinciae et in principatu Aurancae, et ibidem reforment et visitent omnia et singula quae invenerint visitanda et corrigenda, in plenaria ipsius Ordinis potestate. 69.  Committit generale Capitulum provisori collegii Sancti Bernardi Parisius, subpriorique et cellerario dicti collegii tam coniunctim quam divisim, quatinus omnes et singulos abbates potentes mittere et sustentare scolares in dicto collegio et non miserunt et super hoc moniti fuerunt, compellant sub poenis et per censuris Ordinis ac per alia iuris et iustitiae remedia ad solvendum medietatem bursae communis, quam communi estimatione possent exponere dicti scolares, nisi super hoc suum fecerint debitum infra terminum per ipsis commissarios aut per alterum eorumdem assignatum vel assignandum, et de pecuniis super praemissis recipiendis ad reparationem et utilitatem dicti collegii applicandum tenebitur provisor dicti collegii plenam et integram Capitulo generali aut domino Cisterciensi reddere rationem. 70.  Ad instantiam abbatis in Caesarea, magistrum in th., committit praesens generale Capitulum abbati Mulbrunensi moderno, quatinus citet fratrem Leonardum quondam abbatem Caesareensem et nunc professum in Fonte regis, et omnes alios quos tangit ad comparendum personaliter coram se eo quod clynodia et pecuniam monasterio Caesareensi pertinentia habeat, et de provisione centum florenorum quomodo utatur, et alia quae circa hoc videbuntur opportuna compleat et faciat iustitiam, *auctoritate* memorati Capituli generalis. 71.  Committitur per generale Capitulum abbatibus de Paradiso et de Lubens et eorum cuilibet in solidum, quatinus de quibusdam controversiis et querelis inter abbatem de Obra et fratrem Wenceslaum, professum monasterii Velyn diligenter inquirant, seque informent debite et sufficienter, et auditis hinc inde partibus, comperta veritate, faciant et ministrent utrique parti bonum et breve iustitiae complementum, in plenaria eiusdem Ordinis potestate. 72.  Capitulum generale committit abbati de Purocampo visitationem et reformationem monasterii de Portu Sanctae Mariae, Bremensis dioecesis, pro solo hoc anno iuxta formam Ordinis exercendam, propter nimiam distantiam patris abbatis dicti monasterii de Portu Sanctae Mariae, in plenaria generalis Capituli potestate. 73.  Ad instantiam illustris principis ducis Sleswicensis, propter interfectionem prioris monasterii Rurisregii in suo ducatu existentis, committit generale Capitulum reformationem et visitationem dicti monasterii Rurisregii abbati de Purocampo, pro solo hoc anno dumtaxat, iuxta formam Ordinis exercendam, tam in capite quam in membris, in plenaria praesentis Capituli generalis potestate, referendo quid fecerit in proximo generali Capitulo. 74.  Mandat et praecipit generale Capitulum abbati de Amelungsborn, visitatori monasterii in Riddagshusen, quatinus audito fratre Hermano Fabro converso, dicti monasterii in Riddagehusen professo, si repererint, quod idem frater propter certas et rationabiles causas salutem animae suae tangentes non possit ulterius pacifice et quiete stare in praefato suae professionis monasterio, det ei licentiam auctoritate ipsius generalis Capituli profitendi in aliquo eiusdem Ordinis monasterio bene ordinato. 75.  Praesens generale Capitulum abbatibus de Bonavalle et de Stella Pictaviensis dioecesis committit, quatinus ipsi, per se vel per alios seu per alium ad hoc idoneos et sufficientes, omnes et singulos fructus, redditus et proventus monasterii de Palatio Beatae Mariae, Lemovicensis dioecesis, in quo propter duorum contendentium dissensionem divinum servitium minime persolvitur, aedificiaque ruinam notorie minantur, recipiat, recipi faciant, reddantque rationem et reliqua, quibus oportebit et ad necessitatem et utilitatem religiosorum ibidem Deo servientium, et ad reparationem et retentionem eorumdem aedificiorum applicent fideliter et convertant, ad commodum nihilominus et utilitatem illius qui finaliter de iure dignitatem abbatialem dicti monasterii meruerit obtinere, invocato, si sit opus ad praemissa, auxilio brachii saecularis, donec et quousque causa inter praedictos contendentes fuerit decisa. 76.  Abbatibus Bonae cumbae et de Bona valle Ruthenensi committitur per generale Capitulum, quatinus inquirant diligenter ac debite se informent de contentis in supplicatione abbatis de Sylvanesio petentis, quod possit facere quamdam permutationem de quadam grangia ac certis redditibus et aliis bonis inter ipsum et quemdam nobilem permutanda, et si repererint dictam permutationem eidem monasterio fore utilem et commodam, referant in sequenti Capitulo generali. 77.  Generale Capitulum praecipit et committit abbatibus de Andreow, de Paradiso et de Lubens qui nunc sunt vel pro tempore fuerint, quatinus ipsi tres vel eorum alter, aliis se legitime excusantibus, citent vel citet coram se abbatem monasterii de Velyn et conventum ipsius ad audiendum querelas fratris Wenceslai, quondam abbatis ibidem, de et super pensione et provisione sibi in resignatione assignata et promissa per dictos abbatem et conventum, sed minime, ut asserit, exhibita : quas quidem querelas coram dicto generali Capitulo productas si veras et iustas invenerint, supradictos abbatem et conventum de Velyn auctoritate generalis Capituli et per poenas excommunicationis et suspensionis a divinis et alias poenas opportunas ad satisfaciendum dicto fratri Wenceslao, quoties et quando opportunum fuerit, viriliter compellant. Et si per praedictos commissarios decretum fuerit, quod praenominatus frater Wenceslaus in praescripta provisione in resignatione sibi assignata quiete stare non poterit, ex tunc ad aliud monasterium nostri Ordinis secundum taxam diffinitionum sibi dari compellant sub poenis superius annotatis, ipsum etiam Capitulum indulget et relaxat praefato fratri Wenceslao omnes poenas Ordinis, si quas incurrisset pro eo pro iniuria sibi facta, ut asserit, sine licentia abbatis sui ad generale Capitulum se transtulit pro iustitia consequenda. 78.  Generale Capitulum dominum abbatem de Maceriis, s. th. pr., pro idoneo procuratore domini abbatis de Hymenrode, Coloniensis dioecesis, cum potestate etiam subdelegandi recipit et admittit in omnibus et singulis causis et negotiis ipsum abbatem de Hymenrode tangentibus vel concernentibus qualitercumque. 79.  Generale Capitulum sufficienter informatum de conspiratione, inobedientia et rebellione aliisque nonnullis criminibus, seditionibus et vitiis frequenter et saepius per fratrem Franciscum Mery, professum monasterii de Villari in Brabantia perpetratis, mandat et praecipit abbati dicti monasterii Villariensis, quatinus vinculatum in compedibus et manicis ferreis incarceret, ac in firmis carceribus detineat ac detineri faciat, nec ipsum emittat seu absolvat quovismodo absque iussu et licentia speciali eiusdem Capituli generalis. 80.  Decrevit generale Capitulum, quod frater Ioannes Eustachii, quondam abbas de Nizella deferat seu deferri faciat praesenti Capitulo aut domino Cistercii omnia munimenta sua, quibus se iurare praetendit contra suam partem adversam ratione dicti monasterii de Nizella, quibus visis generale Capitulum ministrabit dicto fratri Ioanni breve et bonum iustitiae complementum, altera parte, si sit opus, evocanda. 81.  Inhibet generale Capitulum abbatibus provinciae Senonensis ne solvant collectas seu taillias, quae imponuntur per diocesanos seu laicos, deputanturque de Pontigniaco et de Prulliaco monasteriorum abbates et quilibet ipsorum in solidum, ad convocandum abbates dictae provinciae in sufficienti numero ad imponendum super ipsos subsidium pro omnibus sustinendis in his, maxime quae concernunt privilegia generalia Ordinis et circa praemissa fungantur in plenaria Ordinis potestate. 82.  Ad idem deputatur per generale Capitulum, in Pictavia et Xanctonia, de Bonavalle Pictaviensi et de Pinu monasteriorum abbates. 83.  Ad idem deputantur in provincia Remensi, de Ursicampo et de Igniaco monasteriorum abbates. 84.  Pensionem assignatam fratri Petro Regnandi, quondam abbati de Stella, per abbatem Bonaevallis Pictaviensis, revocat generale Capitulum, praecipiendo eidem fratri Petro, quod nihil recipiat aut de aliquo se intromittat sine licentia sui abbatis. 85.  Generale Capitulum recommendat magistro Ioanni Hysteyn in s. th. doct., monacho professo monasterii de Eberbaco, Maguntinensis dioecesis, et imponit eidem sermonem fiendum prima die proximi generalis Capituli, citatque per praesentes abbatem dicti monasterii de Eberbaco ad proximum generale Capitulum promotori dicto generali Capitulo ad obiicienda responsurum, praecipitque idem generale Capitulum saepedicto abbati de Eberbaco, quatinus ministret equum et expensas necessarias ad supradicta peragenda antedicto magistro Ioanni, prout de honestate congruit statui eiusdem observando in praemissis et per omnia diffinitionem de doctoribus antiquitus editam et approbatam. 86.  Capitulum generale mandat et praecipit abbati de Aquabella, Tricastinensis dioecesis, sub poena excommunicationis latae sententiae, quatinus infra festum Omnium Sanctorum proxime venturum abbati de Bonae vallis Viennensis dioecesis solvat realiter summam 18 florenorum monetae currentis, in qua tenetur eidem abbati Bonaevallis obligatus. 87.  Capitulum generale sufficienter informatum, quo frater Ioannes de Serus, assertus abbas Signiaci per dominum Claraevallis debite citatus fuit ad praesentem generale Capitulum, promotori causarum Capituli ad obiicienda responsurus, qui non comparuit nec pro se misit, licet debite vocatus et expectatus fuerit, ideo dictum Capitulum eumdem fratrem Ioannem reputat et declarat contumacem poenasque et censuras Ordinis incurrisse, citatque ipsum ad proximum sequens Capitulum personaliter compariturum, cum intimatione etc. quod sive venerit sive non via iuris et iustitiae viriliter procedetur. 88.  Ordinatur per Capitulum generale, quod scribatur nomine dicti Capituli, cum qua decet reverentia christianissimo principi domino nostro Francorum regi suisque consiliariis, super materia controversiae et querelarum monasterii de Signiaco, supplicando eisdem, quatinus dignentur remittere causam cum inde sequendis dicto Capitulo generali, fine debito terminandam iuxta et secundum formam privilegiorum et statutorum Ordinis. 89.  Praesens Capitulum generale ad supplicationem abbatis de Roseriis attente monet et exhortatur omnes et singulos abbates existentes in provincia Bisuntina, quod eidem abbati de Roseriis subveniant usque ad summam 20 florenorum turonensium, attentis laboribus et expensis quas idem de Roseriis sustinuit in prosecutione quorumdam privilegiorum, quorum executio vergit in profectum et utilitatem monasteriorum dictae provinciae Bisuntinensis, ad cuius summae taxationem committitur dominus abbas de Charitate, in s. pag. lic. iuxta et secundum numerum et facultates monasteriorum in dicta provincia situatorum. 90.  Ad idem committitur abbatibus de Claravalle et de Longoponte, pro abbate et monasterio Igniacensi. 